בסיעתא דשמיא

**הוא אמר---**

ומעשה שהיה, כך מספר העולם, על מלך שהיתה לו בת מוצלחת במיוחד. מוכשרת, נעימת הליכות וכלילת המעלות. יודעת נגן, ידי זהב לה, חכמה וטובת לב, יפת תואר ומלאת חן.

ארמונה היה ממוקם במעלה הר גבוה ותלול. אם עמדת בתחתיתו חלשה דעתך. אפשר היה להסתחרר רק מלהביט כלפי מעלה- אל ראש ההר.

הדרך אל הפסגה לא היתה כל כך חלקה, בלש' המעטה.

קוצים וסלעים מסוכנים גדשו את העליות. צמחיה סבוכה מילאה את השבילים המפותלים.

עיני הכל היו אל אותה נסיכה. כל אחד חשק להשיא את ביתו לה לאשה.

יום אחד יצאה הכרזה מאת המלך: מי שיצליח לעלות בהר, יזכה לשאת את הנסיכה לאשה.

מי שלא יתייאש, יחתור אל המטרה ויעלה במעלות המפותלים עדי יגיע לראש ההר, הוא זה שיזכה להיות חתן המלך. יזכה בנסיכה כלילת המעלות ויזכה לכל העושר והאושר, הכבוד והיקר, יזכה לשפע כל ימיו, לארמון ולמשרתים, וכל שיחפוץ כחתן המלך- יקבל.

התחילו בני הממלכה לעלות. ניסה אחד, ולאחר כשעה חזר לאחוריו. עייף ומיוזע- ובעיקר- מיואש.

ניסה שני, ולאחר שעות ספורות חזר לאחוריו. עייף ומיוזע= ובעיקר מיואש.

"אין סיכוי" הוא אמר.

והשלישי, יצא לדרך עם כוחות ומרץ רב, לקח עמו ציוד ושתיה רבה, והחל לטפס. לא עברו יומיים והוא חזר. "אין שום דרך!" כך טען.

היו שהתייאשו במחצית ההר, היו שנשברו כבר בפסיעות הראשונות.

חודשים עברו ואיש לא הצליח לכבוש את ההר.

מידי פעם ניסו עוד אנשים לטפס, עלו והסתבכו, מעט נפצעו ונאבקו, אבל כולם כולם באחד מן העיקולים הרימו ידיים ו... חזרו אחורה.

עד...

עד שיום אחד הגיע אדם זר. איש לא הכירו, הוא לא היה מאנשי המקום. היה נראה כי כח רצון חזק לו, הוא היה נראה נחוש בדעתו ובכוונתו לעלות ויהי מה.

הוא החל לטפס במעלה ההר, יום ועוד יום, ואנשי הממלכה ממתינים לבואו. "הוא עוד מעט יחזור" אמרו איש לרעהו.

"הוא לא יצליח מה שאף אחד מאיתנו לא הצליח" שחו ביניהם.

ימים ולילות הוא טיפס, וכבר שבוע הוא מטפס. שבוע חובר לשבוע, חודש!

אנשי המקום- ובמיוחד אלו שהכירו את ההר מנסיונותיהם האישיים שכשלו, צעקו לו מלמטה- "אתה לא תצליח! חבל על זמנך!! רד עכשו! אתה עלול ליפול"

והוא ממשיך. לא מקשיב, לא שומע צעקותיהם מלמטה, ומטפס ומטפס. בין סלע ענק מתחת לשיח גדול, בינות לקוצים ולאבני חצץ מחליקות.

חודש חובר לחודש והוא- עקשן. ממשיך במאבקו לכיוון מעלה ההר.

בני הממלכה כבר החלו דואגים לו באמת. מערכת כריזה עוצמתית הופעלה והם שאגו לעברו: "רד!! אתה מתאבד!! אין כל אפשרות להגיע למעלה! הדרך מסוכנת ומפותלת!!"

והוא, מרחוק, מוריד את כובעו, מסתובב אליהם, מסמן להם בידיו סימונים לא ברורים, חובש שוב את כובעו לראשו, מיטיב את התרמיל שעל גבו ו...ממשיך בדרכו מעלה.

כאילו לא שמע את צעקתם,

כאילו לא יודע את אשר לפניו.

כאילו זה היום הראשון לטיפוס.

כאילו...

והוא, לא כאילו, אלא באמת- ממשיך לטפס.

חודשים של טיפוס שנראה אינסופי, הדרך נראית לא נגמרת, המים שעל כתפיו עומדים להגמר, והוא החל לחשוש.. "אולי הם צודקים? אולי אי אפשר?"

אבל אז עונה לו קול אחר מבפנים....

הוא שומע אותו וממשיך לטפס.

מנגב הזיעה ממצחו, חובש פצע שעל זרועו, וממשיך.

ואז, בחלק התלול ביותר של ההר, כשכמעט כלו כוחותיו הוא שומע מישהו קורא לו.

הוא מסתובב אל מקור הקול, ורואה שם...

הוא רואה את המלך.

המלך בכבודו ובעצמו עם מרכבתו קורא לו לעלות אליו.

"הצלחת!" אומר לו המלך, "אתה תהיה חתני!"

ומרעיף עליו את כל התשבחות וההערכה שישנם.

"הצלחת!! ניצחת!! אתה כבשת את ההר!!!"

כשירד מן ההר, במרכבתו של המלך, חיכו לו בתשואות כל בני הממלכה.

מנופפים בדגלים, מריעים בחצוצרות, שואגים לעברו בפנים מאושרות- מופתעות- לא מאמינות...

והוא יורד מהכרכרה, היישר אל בימת הכבוד שהועמדה בככר המרכזית.

"איך עשית את זה?" שאלו אותו כולם.

"שבועות ארוכים של טיפוס אינסופי, כל כך הרבה פעמים נפצעת, בכל כך הרבה מקומות הסתבכת, בשבילים אינספור תעית ונאבדת,

איך עשית את זה?

אמרנו לך שזה בלתי אפשרי!!! איך עשית את זה???"

ואז, ענה אותו אדם:

איך עשיתי את זה, אתם שואלים? מה השאלה כאן בכלל?

והם שוב תוהים- מה השאלה כאן? זו השאלה הכי קשה שיש!!

הלא אמרנו לך שזה קשה, שאף לא אחד מאיתנו הצליח,

שאי אפשר לטפס ולהגיע למעלה. איך הצלחת???

והוא, מסתכל על הקהל כולו, כאילו לא מבין מה הדבר הגדול שהצליח לעשות כאן. משפט אחד קטן הוא אמר. והכל, בעצם, מקופל בתוכו:

"איך עשיתי את זה? אתם שואלים?

והלא התשובה כה ברורה. מה השאלה כאן בכלל?

הרי...

הרי המלך אמר שאפשר!!!

אם המלך אמר שאפשר- אז אפשר.

אם הוא נתן את המשימה, זאת אומרת שזה אפשרי.

המלך אמר שאפשר- אז אפשר..

אנחנו צריכים להתחיל. לא עלינו המלאכה לגמור, אבל איננו בני חורים להיפטר ממנה.

המלך רוצה שנתחיל, שנתאמץ והוא יבוא לעזרנו.

המלך אמר שאפשר- אז אפשר.

גם אם יבואו ימים של אין כח, וימים של יאוש,

גם אם יהיו ימים שניפול וניפצע, וימים שקצת נבכה...

גם אם המלאכה תיראה לנו קשה מידי, ונרצה להרים ידיים ולעצור,

ידוע נדע- "המלך אמר שאפשר!!!"

אם הקב"ה מלך מלכי המלכים אמר שאפשר- אז אפשר.

אנחנו יכולים לכך.

לא היצר הוא זה שיצליח להחליש את ידינו,

לא הפיתויים הם אלו שיבלבלו את מחשבותינו,

לא הרחוב הוא זה שישפיע עלינו לרעה ויסחוף אותנו אליו.

לא ולא.

חזקים נעמוד מול כל השבילים המתפתלים של העולם התועה והנורא הזה.

חזקים באמונתו, דבקים באלוקינו.

לא ניטוש אותו לנצח-

כי הוא אמר שאפשר!!!!

הוא אמר ויהי, הוא ציוה ונעמוד.

מי שמחזיק בו חזק לעולם לא ידע מחסור.

מי שלא מתייאש, ממשיך וחותר אל המטרה ועולה במעלות המפותלים עדי יגיע לראש ההר, הוא זה שיזכה.

מי שעושה רצונו וממשיך לטפס בהר יזכה לכל העושר והאושר, הכבוד והיקר, יזכה לשפע כל ימיו,

הוא זה שיזכה שיבוא אליו המלך בעצמו, ויאיר לו באורו הגדול.

המלך אמר שאפשר!!! אז אפשר. הוא אמר, אז אפשר.